കരുണാപുരത്ത് അവിശ്വാസ ചര്ച്ച ഇന്ന് ബി.ഡി.ജെ.എസ്. സ്വതന്ത്രന് അനുകൂലിച്ചേക്കും നെടുങ്കണ്ടം: കരുണാപുരം പഞ്ചായത്തിലെ എല്.ഡി.എഫ്. ഭരണസമിതിക്കെതിരെ കോണ്ഗ്രസ് അംഗങ്ങളുടെ അവിശ്വാസപ്രമേയം ഇന്ന് ചര്ച്ചയ്ക്ക് എടുക്കും. എല്.ഡി.എഫ് യു.ഡി.എഫ്. മുന്നണികള്ക്ക് തുല്യ കക്ഷിനില ആയതിനാല് ബി.ഡി.ജെ.എസ് സ്വതന്ത്ര അംഗത്തിന്റെ നിലപാട് നിര്ണായകമാണ്. ബി.ഡി.ജെ.എസ് സ്വതന്ത്ര അംഗമായ പി.ആര്.ബിനു അവിശ്വാസത്തെ അനുകൂലിച്ച് വോട്ട് ചെയ്യുമെന്നാണ് ഒടുവില് ലഭിക്കുന്ന വിവരം. ഇരു മുന്നണികളും പിന്തുണ അഭ്യര്ഥിച്ച് ആറാം വാര്ഡ് അംഗമായ പി.ആര്. ബിനുവിനെ സമീപിച്ചിരുന്നു. എന്നാല് അവിശ്വാസത്തെ പിന്തുണക്കാന് പാര്ട്ടി മുന്നണി നേതൃത്വവും ബിനുവിന് അനുമതി നല്കിയതായാണ് അറിയാന് കഴിയുന്നത്.പഞ്ചായത്ത് പ്രസിഡന്റിനും വൈസ് പ്രസിഡന്റിനെതിരെയുമാണ് അവിശ്വാസ പ്രമേയം. ഇന്ന് പ്രസിഡന്റിനെതിരെയുള്ള അവിശ്വാസ പ്രമേയവും വ്യാഴാഴ്ച വൈസ് പ്രസിഡന്റിന് എതിരെയുള്ള അവിശ്വാസ പ്രമേയവുമാണ് നടക്കുക. രാവിലെ 11ന് പഞ്ചായത്ത് കമ്മറ്റി ഹാളില് ചേരുന്ന യോഗത്തില് നെടുങ്കണ്ടം ബ്ലോക്ക് പഞ്ചായത്ത് സെക്രട്ടറിയാണ് വരണാധികാരി. കരുണാപുരം പഞ്ചായത്തിലെ എല്.ഡി.എഫ് ഭരണസമിതിക്കെതിരെ കോണ്ഗ്രസ് മെമ്ബര്മാര് ആണ് കഴിഞ്ഞ മാസം അവിശ്വാസ പ്രമേയ നോട്ടിസ് നല്കിയത്. പഞ്ചായത്തില് ആകെയുള്ള 17 അംഗങ്ങളില് എല്.ഡി.എഫ് എട്ട്, യു.ഡി.എഫ് എട്ട്, ബി.ഡി.ജെ.എസ് സ്വതന്ത്രന് ഒന്ന് എന്നിങ്ങനെയാണ് പഞ്ചായത്തിലെ കക്ഷിനില. കഴിഞ്ഞ തവണ പ്രസിഡന്റ്, വൈസ് പ്രസിഡന്റ് തെരഞ്ഞെടുപ്പുകളില് സ്വതന്ത്ര അംഗം വിട്ടുനിന്നപ്പോള് നറുക്കെടുപ്പിലൂടെയാണ് എല്.ഡി.എഫ് ഭരണം നേടിയത്. നിലവിലുള്ള പ്രസിഡന്റ് വിന്സി വാവച്ചന്റെയും വൈസ് പ്രസിഡന്റ് കെ.ടി സാലിയുടെയും കെടുകാര്യസ്ഥതയും ഏകാധിപത്യ നടപടികളും മൂലം പദ്ധതികള് നടപ്പാക്കുന്നതിനോ വികസന പ്രവര്ത്തനങ്ങള് നടത്തുന്നതിനോ സാധിക്കുന്നില്ലെന്ന് അവിശ്വാസപ്രമേയ നോട്ടിസില് പറയുന്നു. സ്ഥിരം സമിതികളെ നോക്കുകുത്തികളാക്കി ജനാധിപത്യ സംവിധാനം അട്ടിമറിക്കുന്നതായും കാണിച്ചാണ് യു.ഡി.എഫ് അംഗങ്ങളായ മിനി പ്രിന്സ്, റാബി സിദീഖ്, ജയ് തോമസ്, ശ്യാമള മധുസൂദനന്, നടരാജപിള്ള, സുനില് പൂതകുഴിയില്, ശോഭനാമ്മ, ആന്സി തോമസ് എന്നിവര് അവിശ്വാസത്തിന് നോട്ടീസ് നല്കിയിരിക്കുന്നത്. പഞ്ചായത്ത് രൂപികരണം മുതല് 29 വര്ഷം ഇടതുപക്ഷം തുടര്ച്ചയായി ഭരിച്ച പഞ്ചായത്തില് കഴിഞ്ഞ പത്തു വര്ഷം യു.ഡി.എഫാണ് ഭരണം നടത്തിയത്.